
A vád intézménye a büntetőeljárásban

REZÜMÉ
Dolgozatomban egy rövid jogtörténeti – dogmatikai bevezetést követően megvizsgálom a vádfogalom alakulását a hazai szakirodalomban. Ezután a hatályos szabályozást illetve annak előzményeit veszem górcső alá, kitérve a törvényes vád tartalmi és formai követelményeire egyaránt. Véleményem szerint azonban a törvényesség követelménye nem merül ki pusztán a jogszabályszöveg és a szorosan ahhoz kapcsolódó követelmények vizsgálatában. A Be. 2. §-ában megfogalmazottak egy tágabb szabályrendszerbe tartozó alaki és tartalmi minimumkövetelményekként értékelhetők. A Be.-ben szereplő törvényesség követelménye további eljárásjogi és szervezeti kérdéseket is felvet.
A szervezeti kérdések vizsgálatánál szét kell választani a vád általános illetve eljárásjogi értelemben vett törvényességét. Itt kizárólag az előbbivel foglalkozom, azon törvényi rendelkezéseket vizsgálom meg, amelyek az ügyészség, mint hierarchikus szervezet és a törvényesség - véleményem szerint - immanens elemeként definiálható függetlenség kérdéseit szabályozzák. E részben azokat a törvényi garanciákat szeretném bemutatni, melyek biztosítják, vagy adott esetben nem biztosítják a függetlenséget. Függetlenség alatt elsősorban azt értem, hogy a jogalkotó igyekszik minimumra szorítani annak a kockázatát, hogy az ügyész általi vádemelés a szervezeti hierarchiában felette elhelyezkedők utasítása folytán, illetve anélkül, az eljáró ügyész által törvényességet csorbító módon befolyásolhatóvá váljék, mind pozitív, mind pedig negatív irányban.
Megvizsgálom röviden az aktuális jogpolitikai törekvéseket, az eljárás felgyorsítását célzó rendelkezéseket, melyek a kiemelt ügyekben történő vádemelést is érintik. Mivel ha feltesszük a kérdést vajon sikerült-e a jogalkotónak olyan szabályokat alkotni, amelyek háttérbe szorítják az egyéni elfogultságot, a szenvedélyt, a rosszindulatot. Megítélésem szerint, nem.



